 
Hotărîrea Consiliului director nr. 42 din 29 decembrie 2008
cu privire la politica de contabilitate pe anul 2009
Se aprobă politica de contabilitate pe anul 2010.
 
1. Dispoziţii generale
1.1. Contabilitatea în S.A. se ţine de serviciul contabil (art. 13 alin. (3) lit. b) din Legea contabilităţii).
1.2. Răspunderea pentru ţinerea contabilităţii şi întocmirea rapoartelor financiare revine Consiliului director al S.A. (art. 13 alin. (1) din Legea contabilităţii).
1.3. S.A. aplică sistemul contabil complet în partidă dublă (art. 15 alin. (1) lit. c) din Legea contabilităţii).
1.4. Contabilitatea se ţine cu utilizarea tehnicii computerizate şi programului 1C (art. 13 alin. (2) lit. c) din Legea contabilităţii).
1.5. S.A. înregistrează elementele contabile în baza contabilităţii de angajamente (art. 17 alin. (2) din Legea contabilităţii).
1.6. Faptele economice se perfectează prin formulare-tip de documente primare, precum şi formulare elaborate de întreprindere de sine stătător (art. 19 alin. (3) din Legea contabilităţii) care sînt prezentate în anexa 1 la prezenta Hotărîre.
1.7. Documentele primare se întocmesc pe suport de hîrtie (art. 19 alin. (4) din Legea contabilităţii).
1.8. Responsabilitatea pentru întocmirea şi semnarea documentelor primare o poartă persoanele prevăzute în anexa 2 la prezenta Hotărîre (art. 19 alin. (11) din Legea contabilităţii).
1.9. Documentele de casă, bancare şi de decontare se semnează de către conducătorul şi contabilul-şef al S.A. (art. 19 alin. (12) din Legea contabilităţii).
1.10. Pentru operaţiunile de export-import al activelor şi serviciilor se aplică documentele prevăzute de contract (art. 20 alin. (4) din Legea contabilităţii).
1.11. S.A. utilizează planul de conturi de lucru (anexa 3 la prezenta Hotărîre) elaborat în baza Planului de conturi, aprobat prin Ordinul Ministerului Finanţelor al Republicii Moldova nr. 174 din 25.12.1997.
1.12. S.A. utilizează formularele registrelor contabile, elaborate de sine stătător (art. 23 alin. (2) din Legea contabilităţii), care sînt incluse în anexa 4 la prezenta Hotărîre.
1.13. Registrele contabile se întocmesc în formă electronică (art. 23 alin. (5) din Legea contabilităţii).
1.14. Registrul contabil obligatoriu care serveşte drept bază pentru întocmirea rapoartelor financiare este Cartea mare (art. 23 alin. (6) din Legea contabilităţii).
1.15. Rapoartele financiare se semnează de către preşedintele Consiliului director şi preşedintele Consiliului de supraveghere (art. 36 alin. (1) lit. c) din Legea contabilităţii).
1.16. Inventarierea activelor şi datoriilor se efectuează în termenele prevăzute în anexa 5 la prezenta Hotărîre (art. 24 din Legea contabilităţii).
1.17. Auditul intern se efectuează de o subdiviziune separată a S.A. (art. 41 alin. (3) din Legea contabilităţii).
1.18. Documentele primare şi rapoartele financiare se păstrează pe suport de hîrtie, iar registrele contabile – în formă electronică (art. 43 alin. (1) din Legea contabilităţii).
1.19. Perioada de gestiune coincide cu anul calendaristic (art. 32 alin. (1) din Legea contabilităţii).
1.20. S.A. aplică normele de consum al carburanţilor şi lubrifianţilor şi normele de parcurs şi de exploatare a anvelopelor pentru mijloacele de transport auto elaborate în baza normelor aprobate prin Ordinele Ministerului Transporturilor şi Gospodăriei Drumurilor al Republicii Moldova nr. 172 din 09.12.2005 şi nr. 124 din 29.07.2005 (anexele 6 şi 7 la prezenta Hotărîre).
 
2. Procedee contabile pentru care actele normative prevăd diferite variante
2.1. Activele nemateriale se reflectă în bilanţul contabil la valoarea de intrare diminuată cu suma amortizării acumulate (§ 20 din S.N.C. 13).
2.2. Amortizarea activelor nemateriale se calculează prin metoda liniară (§ 43 din S.N.C. 13).
2.3. Mijloacele fixe se reflectă în bilanţul contabil la valoarea reevaluată. Reevaluarea mijloacelor fixe se efectuează la valoarea de intrare conform situaţiei din 31 decembrie al anului de gestiune (§ 29–30 din S.N.C. 16).
2.4. Uzura mijloacelor fixe se calculează prin metoda casării liniare (§ 47 din S.N.C. 16).
2.5. Consumurile aferente reparaţiei mijloacelor fixe se includ în consumurile şi/sau cheltuielile perioadei de gestiune în care au fost efectuate lucrările de reparaţie (§ 17 din S.N.C. 16).
2.6. Contabilitatea stocurilor se ţine în expresie cantitativă şi valorică (art. 17 alin. (5) din Legea contabilităţii).
2.7. Stocurile de mărfuri şi materiale ieşite (consumate, vîndute etc.) se evaluează la costul mediu ponderat (§ 26 din S.N.C. 2).
2.8. Creanţele compromise se decontează în mod direct la cheltuielile perioadei de gestiune curente (§ 57 din S.N.C. 5).
2.9. Cheltuielile şi veniturile anticipate se decontează uniform în cursul perioadei la care acestea se atribuie (§ 92 din Bazele conceptuale).
2.10. Dobînzile aferente creditelor şi împrumuturilor se contabilizează în componenţa altor cheltuieli operaţionale (§ 9 din S.N.C. 23).
2.11. S.A. nu constituie provizioane aferente cheltuielilor şi plăţilor preliminare (§ 58 din S.N.C. 5).
2.12. Contabilitatea consumurilor aferente fabricării produselor şi prestării serviciilor se ţine cu aplicarea conturilor contabilităţii de gestiune – 811, 812 şi 813 (compartimentul 1 „Dispoziţii generale” din Planul de conturi).
2.13. Veniturile din vînzări includ încasările din comercializarea produselor şi prestarea serviciilor, iar costul vînzărilor – costul acestor produse şi servicii (§ 68 din Bazele conceptuale).
2.14. Veniturile din prestarea serviciilor se recunosc după finalizarea tranzacţiei (§ 20 din S.N.C. 18).
 
3. Procedee contabile elaborate de sine stătător (art. 16 alin. (4) din Legea contabilităţii)
3.1. Producţia în curs de execuţie se evaluează în evidenţa curentă la costul normativ.
3.2. Produsele se evaluează în evidenţa curentă la costul efectiv.
3.3. Consumurile indirecte de producţie se repartizează pe tipurile de produse proporţional cu salariile directe ale muncitorilor de bază.
3.4. Diferenţele de sumă se contabilizează în componenţa veniturilor şi cheltuielilor activităţii financiare.
 
Anexe la Hotărîrea cu privire la politica de contabilitate:
– anexa 1 „Documente primare elaborate de S.A.”;
– anexa 2 „Lista persoanelor responsabile pentru întocmirea şi semnarea documentelor primare”;
– anexa 3 „Planul de conturi de lucru”;
– anexa 4 „Registre contabile elaborate de S.A.”;
– anexa 5 „Obiectele şi termenele de efectuare a inventarierii”;
– anexa 6 „Normele de consum al carburanţilor şi lubrifianţilor”;
– anexa 7 „Normele de parcurs şi exploatare a anvelopelor pentru mijloacele de transport auto”.

